# Manual til gedit

2007
GNOME-dokumentationsprojektet
2002
2003
2004
Sun Microsystems
2000
Eric Baudais
2008.
M.P. Rommedahl (Lhademmor@gmail.com)
2008.
Ask Hjorth Larsen (asklarsen@gmail.com)
GNOME-dokumentationsprojektet
Joachim
Noreiko
GNOME-dokumentationsprojektet
GNOME
Hal
Canary
Tilføjede tastaturgenvej-skemaet
Sun Java skrivebordssystems-dokumentationsholdet
Sun Microsystems

    gdocteam@sun.com

Eric
Baudais
GNOME-dokumentationsprojektet

     baudais@okstate.edu

Baris
Cicek bidrog med information fra tidligere versioner af programmet gedit.
Anerkendelser
Ajit
George bidrog med information om udvidelsesmoduler.
Anerkendelser
gedit v. 1.0
2000

Eric Baudais baudais@okstate.edu

GNOME-dokumentationsprojektet

Manual til gedit v. 2.0
Marts 2002

Sun GNOME-dokumentationsholdet

GNOME-dokumentationsprojektet

Manual til gedit v. 2.1
Juni 2002

Sun GNOME-dokumentationsholdet

GNOME-dokumentationsprojektet

Manual til gedit v. 2.2
August 2002

Sun GNOME-dokumentationsholdet

GNOME-dokumentationsprojektet

Manual til gedit v. 2.3
September 2002

Sun GNOME-dokumentationsholdet

GNOME-dokumentationsprojektet

Manual til gedit v. 2.4
Januar 2003

Sun GNOME-dokumentationsholdet

GNOME-dokumentationsprojektet

Manual til gedit v. 2.5
Marts 2003

Sun GNOME-dokumentationsholdet

GNOME-dokumentationsprojektet

Manual til gedit v. 2.6
September 2003

Sun GNOME-dokumentationsholdet

GNOME-dokumentationsprojektet

Manual til gedit v. 2.7
Marts 2004

Sun GNOME-dokumentationsholdet

GNOME-dokumentationsprojektet

Manual til gedit v. 2.8
July 2006

Sun Java skrivebordssystems-dokumentationsholdet

GNOME-dokumentationsprojektet

Manual til gedit v. 2.9
July 2006

GNOME-dokumentationsholdet

GNOME-dokumentationsprojektet

Denne manual beskriver version 2.16 af gedit.

## Feedback

For at rapportere fejl eller foreslå forbedringer vedrørende programmet gedit eller denne manual, bør du følge instruktionerne på GNOME-Feedbacksiden.

gedit er et tekstredigeringsprogram for GNOME-skrivebordet med basal men robust funktionalitet såsom udskrivning, stavekontrol, søg og erstat og synteksfremhævning. Mere avanceret funktionalitet er tilgængelig i form af udvidelsesmoduler.

## Introduktion

Programmet gedit gør dig i stand til at oprette og redigere i tekstfiler.

Målet med gedit er, at det skal være et simpelt tekstredigeringsprogram, som er let at bruge. Mere avancerede funktioner kan aktiveres ved hjælp af diverse udvidelsesmoduler, som kan give programmet mange nye tekstredigeringsrelaterede funktioner.

## Kom godt i gang

### Opstart af gedit

Du kan starte gedit på følgende måder:

Menuen Programmer

  Vælg Tilbehør Tekstredigering.

Kommandolinje

  Udfør den følgende kommando: `gedit`

Som standard, når du åbner et tekstdokument, vil gedit starte op og vise dokumentets indhold.

### gedit-vinduet

Når du starter gedit, vil det følgende vindue blive vist:

#### gedit-vindue

Viser gedits hovedvindue.

gedit-vinduet indeholder følgende elementer:

Menulinje

  Menuerne på menulinjen indeholder alle de kommandoer du behøver for at kunne arbejde med filer i gedit.

Værktøjslinje

  Værktøjslinjen indeholder et udvalg af de kommandoer du kan finde i menulinjen.

Visningsområde

  Visningsområdet indeholder teksten fra den fil, som du redigerer.

Statuslinje

  Statuslinjen viser information om nuværende aktivitet i gedit samt kontekstuel information om menuobjekterne. Statuslinjen viser også den følgende information:

  - Markørplacering: linje- og kolonnenummeret hvor markøren i øjeblikket befinder sig.

  - Redigeringstilstand: Hvis programmet er i indsæt-tilstand (skubber bogstaver til højre for markøren hvis du indtaster nye bogstaver), indeholder statuslinjen teksten INS. Hvis programmet er i overskriv-tilstand (overskriver bogstaver til højre for markøren hvis du indtaster nye bogstaver), indeholder statuslinjen teksten OVR. Tryk på Insert på dit tastatur for at ændre redigeringstilstand.

Sidepanel

  Sidepanelet viser en liste over åbne dokumenter samt anden information afhængigt af hvilke udvidelsesmoduler der er aktiveret.

  Sidepanelet vises ikke som standard. For at vise det skal du vælge Vis Sidepanel.

Bundpanel

  Bundpanelet bruges af programmeringsværktøjer, som f.eks. udvidelsesmodulet Python-konsol til at vise output.

  Bundpanelet vises ikke som standard. For at vise det skal du vælge Vis Bundpanel.

Når du højreklikker i gedit-vinduet, viser programmet en popup-menu. Popup-menuen indeholder de oftest brugte tekstredigeringskommandoer.

Ligesom i andre GNOME-programmer kan handlinger i gedit udføres på flere forskellige måder: med menuen, med værktøjslinjen eller med genvejstasterne. Genvejstaster, som er generelle for alle programmer, er vist i brugervejledningen.

### Opstart af gedit fra en kommandolinje

Du kan køre gedit fra en kommandolinje og åbne en enkelt eller flere filer. For at åbne flere filer fra en kommandolinje skal du skrive den følgende kommando og afslutte med et tryk på Enter:

`gedit fil1.txt fil2.txt fil3.txt`

Alternativt kan du angive en URI i stedet for et filnavn.

For yderligere information om hvordan du kører gedit fra en kommandolinje, se programmets unix-manual, gedit 1.

## Arbejde med filer

### Opret et nyt dokument

For at oprette et nyt dokument skal du vælge Fil Ny. Programmet viser et nyt, tomt dokument i gedit-vinduet.

### Åbn en fil

Hvis du vil åbne en eksisterende fil skal du vælge Fil Åbn... for at vise dialogen Åbn filer. Vælg den fil som du ønsker at åbne og klik derefter på Åbn. Filen vises herefter i gedit-vinduet.

Programmet lagrer stier og filnavne for de fem seneste filer, som du har redigeret, og viser filerne som menuobjekter i menuen Fil. Du kan også klikke på ikonet Viser menuikonet for Senest benyttede filer. på værktøjslinjen for at få vist listen over senest benyttede filer.

Du kan åbne flere filer i gedit. Programmet tilføjer et ekstra faneblad i vinduet for hver åben fil. Se for yderligere information.

### Gem en fil

Du kan gemme filer på følgende måder:

- For at gemme ændringer i en eksisterende fil skal du vælge Fil Gem.

- For at gemme en ny fil, eller gemme en eksisterende fil under et nyt navn, skal du vælge Fil Gem som.... Indtast et navn til filen i dialogen Gem som... og afslut med et klik på Gem.

- Hvis du ønsker at gemme alle de filer, som du i øjeblikket har åbne i gedit, skal du vælge Dokumenter Gem alle.

For at lukke alle de filer, som du i øjeblikket har åbne i gedit, skal du vælge Dokumenter Luk alle.

### Åbn en fil fra en URI

For at åbne en fil fra en Uniform Resource Identifier (URI) skal du gøre følgende:

1. Vælg Fil Åbn sted... for at få vist dialogen Åbn sted....

2. Skriv URI'en på den fil som du vil åbne.

3. Brug rullemenuen Tegnkodning til at vælge den korrekte tegnkodning.

4. Klik Åbn.

Gyldige typer af URI omfatter `http:`, `ftp:`, `file:`, samt alle metoder som understøttes af `gnome-vfs`.

Filer fra visse typer af URI åbnes som skrivebeskyttede, og alle ændringer du foretager skal gemmes i en anden placering. HTTP tillader dig kun at læse filer. Filer åbnet fra FTP kan også kun læses, fordi ikke alle FTP-servere kan gemme fjernfiler.

At gemme til FTP-servere kan aktiveres med Konfigurationsredigering ved at sætte nøglen /apps/gedit-2/preferences/editor/save/writable_vfs_schemes, men dette kan give fejlmeddelelser.

### Arbejde med faneblade

Når du har mere end en fil åben, viser gedit et faneblad for hvert dokument over visningsområdet. For at skifte til et andet dokument skal du blot klikke på dets faneblad.

For at flytte et dokument til et andet gedit-vindue skal du trække filens faneblad til det vindue du vil flytte den til.

For at flytte et dokument til et nyt gedit-vindue kan du enten trække dets faneblad ud på skrivebordet eller vælge Dokumenter Flyt til nyt vindue.

## Arbejd med tekst

### Redigér i tekst

Du kan redigere teksten i en fil på følgende måder:

- Skriv ny tekst fra tastaturet. Den blinkende indsætningsmarkør markerer det punkt hvor den nye tekst vil fremkomme. Brug piletasterne på tastaturet, eller klik med musen, for at ændre dette.

- For at kopiere den valgte tekst til udklipsholderen skal du vælge Redigér Kopiér.

- For at slette den valgte tekst fra filen, og flytte den valgte tekst til udklipsholderen skal du vælge Redigér Klip.

- For at slette den valgte tekst permanent fra filen skal du vælge Redigér Slet.

- For at indsætte indholdet af udklipsholderen på det punkt, hvor markøren er placeret, skal du vælge Redigér Indsæt. Du skal klippe eller kopiere teksten du vil indsætte, enten fra gedit eller fra et andet program, før du kan indsætte den i filen.

- For at markere al tekst i en fil skal du vælge Redigér Markér alt.

### Fortryd og gentag ændringer

For at fortryde en ændring, som du har foretaget, skal du vælge Redigér Fortryd. For at vende denne handling om, og fortryde din fortrydelse, skal du vælge Redigér Gentag.

## Find og erstat

I gedit er der to måder at kunne søge efter tekst på. Du kan bruge dialogen Find til at søge efter et specifikt stykke tekst, eller Løbende søgning... til at fremhæve matchende tekst efterhånden som du skriver den.

### Find specifik tekst

For at søge i en fil efter et specifikt stykke tekst skal du gøre følgende:

1. Vælg Søg Find... for at vise dialogen Find.

2. Skriv det tekststykke, som du ønsker at finde, i Søg efter-feltet. Din søgning kan godt indeholde specielle tegn såsom en ny linje eller indryk: se .

3. Klik Find for at søge i filen efter første sted efter den nuværende markørposition hvor den ønskede tekst figurerer. Hvis gedit finder teksten, vælger programmet det første sted hvor teksten forekommer. Andre forekomster af teksten fremhæves.

4. For at finde den næste forekomst af teksten skal du klikke på Find eller vælge Søg Find næste. For at finde en tidligere forekomst af teksten skal du vælge Søg Find forrige.

Efter du har lukket Find-dialogen, kan du stadig flytte markeringen til andre forekomster af teksten ved at vælge Søg Find næste og Søg Find forrige.

For at fjerne fremhævningen af teksten skal du vælge Søg Ryd fremhævning.

### Løbende søgning

Løbende søgning fremhæver løbende matchende tekst i dokumentet samtidigt med at du skriver teksten ind bogstav for bogstav. (Dette ligner meget søgefunktionen i flere webbrowsere.)

For at starte en løbende søgning skal du vælge Søg Løbende søgning. Søgeboksen kommer frem i toppen af visningsområdet.

Begynd at skrive, og teksten som matcher vil blive fremhævet i dokumentet. Den første forekomst efter markørens placering markeres også.

For at lade markeringen gå videre til næste match, samtidig med at du holder søgeboksen åben, skal du trykke Ctrl G. Tryk Ctrl Shift G for at gå tilbage til den forrige match.

Du kan også bruge piletasterne op og ned, eller musehjulet, til at flytte markeringen mellem fundne tekststrenge der matcher.

### Erstat tekst

For at søge i en fil efter en tekststreng, og erstatte denne streng med en alternativ streng, skal du gøre følgende:

1. Vælg Søg Erstat... for at vise dialogen Erstat.

2. Indtast den tekststreng, som du ønsker at finde, i Søg efter-feltet. Du kan godt bruge specielle tegn såsom ny linje eller indryk: se .

3. Skriv den tekststreng, som du ønsker at erstatte den gamle tekststreng med, i Erstat med-feltet.

For at undersøge hver enkelt forekomst af tekststrengen før du erstatter den skal du klikke på Find. Hvis gedit finder teksten markerer programmet den automatisk. Klik på Erstat for at erstatte den markerede forekomst af tekststrengen. For at finde den næste forekomst klikker du blot Find igen.

Hvis du vil erstatte alle forekomster af tekststrengen i hele dokumentet, skal du klikke på Erstat alle.

### Indstillinger for Find og Erstat

Dialogen Find og dialogen Erstat har begge følgende indstillingsmuligheder:

- Vælg Forskel på små/store bogstaver for kun at finde forekomster af tekststrengen, som har de korrekte små/store bogstaver. For eksempel vil "TEKST" ikke være det samme som "tekst", hvis du har valgt Forskel på små/store bogstaver.

- Vælg Søg kun efter hele ord for kun at finde forekomster af strengen, som passer til de fuldstændige ord i den tekst du skriver. For eksempel vil "tekst" ikke matche "tekstiler" hvis du har valgt Søg kun efter hele ord.

- Vælg Søg bagud for at søge baglæns mod begyndelsen af dokumentet.

- Vælg Begynd forfra ved slut for at søge frem til slutningen af dokumentet, og derefter fortsætte søgningen fra den anden ende af filen.

### Specielle tegn

Du kan inkludere de følgende sekvenser i teksten, der skal findes eller erstattes, til at repræsentere specielle tegn:

`\n`

  Indikerer en ny linje (line feed).

`\t`

  Indikerer et indtryk.

`\r`

  Indikerer en ny linje (carriage return).

`\\`

  Tegnet omvendt skråstreg skal anvendes i sammenhæng med en undvigesekvens, hvis der skal søges efter det. Hvis du for eksempel søger efter strengen "`\n`", skal du skrive "\\n" i Søg efter-feltet. Hvis du søger efter en følge af omvendte skråstreger, skal antallet af disse fordobles i søgestrengen.

### Placering af markøren på en bestemt linje

For at placere markøren på en bestemt linje i den valgte fil, skal du vælge Søg Gå til linje.... Linjenummerboksen vises i toppen af visningsområdet.

Begynd at skrive nummeret på den linje som du ønsker at flytte markøren til, og dokumentet vil rulle op/ned til den angivne linje.

For at fjerne boksen og flytte markøren til den angivne linje, skal du trykke på Enter.

## Udskrivning

### Indstilling af sideopsætning

For at indstille sideopsætningen skal du vælge Fil Sideopsætning... for at vise dialogen Sideopsætning.

Dialogen Sideopsætning giver dig mulighed for at angive de følgende udskriftsindstillinger:

#### Fanebladet Generelt

Udskriv syntaksfremhævning

  Vælg denne mulighed for at udskrive syntaksfremhævning. Se for yderligere information.

Udskriv sidehoveder

  Vælg denne mulighed for at inkludere et sidehoved på hver side, som du udskriver. Du kan ikke konfigurere sidehovedet.

Linjenummerering

  Vælg Udskriv linjenumre for at inkludere linjenumre når du udskriver en fil.

  Brug Nummerér hver ... linjer -boksen til at angive hvor ofte linjenumrene skal udskrives, for eksempel hver 5. linje, hver 10. linje osv.

Tekstombrydning

  Vælg Aktivér tekstombrydning for at ombryde tekst til næste linje, bogstav-for-bogstav, når du udskriver en fil. Hvis dette er aktiveret vil ord, når de ikke kan være på en linje, blive delt mellem linjen og den næste linje. Programmet opfatter ombrudte linjer som en linje i forbindelse med linjenummerering.

  Vælg Del ikke ord over to linjer for at ombryde tekst mellem linjer ord-for-ord, når du udskriver en fil. Hvis dette er aktiveret, vil et ord ikke blive delt mellem to linjer - i stedet vil hele ordet blive flyttet til den næste linje.

#### Skrifttyper

Brødtekst

  Klik på denne knap for at vælge skrifttype til udskrift af brødteksten i en fil.

Linjenumre

  Klik på denne knap for at vælge skrifttype til udskrift af linjenumre.

Sidehoveder og -fødder

  Klik på denne knap for at vælge skrifttype til udskrift af sidehoveder og sidefødder i en fil.

For at gendanne standardskrifttyperne for udskrifter i gedit skal du klikke på Gendan standardskrifttyper.

### Udskriv et dokument

Du kan bruge gedit til at udføre følgende udskrivningsfunktioner:

- Udskriv et dokument til en printer.

- Udskriv output fra udskrivningskommandoen til en fil.

Hvis du udskriver til en fil vil gedit sende filens output til en præ-pres-formatfil. De mest brugte præ-pres-formater er PostScript og Portable Document Format (PDF).

For at forhåndsvise siderne, som du ønsker at udskrive, skal du vælge Fil Vis udskrift.

For at udskrive den aktuelle fil til en printer eller en fil, skal du vælge Fil Udskriv... for at vise dialogen Udskriv.

Dialogen Udskriv gør dig i stand til at angive følgende udskrivningsindstillinger:

#### Fanebladet Job

Udskriftsområde

  Vælg en af de følgende muligheder for at bestemme, hvor mange sider der skal udskrives:

  - Alle

    Vælg denne mulighed for at udskrive alle filens sider.

  - Linjer

    Vælg denne mulighed for kun at udskrive de angivne linjer. Brug rulleknapperne Fra og Til for at angive, hvilket område der skal udskrives.

  - Markerede

    Vælg denne mulighed for kun at udskrive den markerede tekst. Denne mulighed er kun tilgængelig hvis du har markeret tekst.

Kopier

  Brug rulleknappen Antal kopier til at angive antallet af kopier du ønsker af udskriften af filen.

  Hvis du udskriver flere kopier af filen, kan du vælge Ordn for at ordne de udskrevne kopier.

#### Fanebladet Printer

Printer

  Brug denne rullegardinsliste til at vælge den printer, som du ønsker skal udskrive filen.

Indstillinger

  Brug denne rullegardinsliste til at vælge printerindstillinger.

  For at konfigurere printeren skal du klikke på Konfigurér. For eksempel kan du aktivere eller deaktivere duplex-udskrift, eller planlægge forsinket udskrift, hvis denne funktionalitet understøttes af printeren.

Placering

  Brug denne rullegardinsliste til at vælge en af de følgende udskrivningsdestinationer:

  CUPS

    Udskriv filen til en CUPS-printer.

    Hvis den valgte printer er en CUPS-printer, er CUPS den eneste mulighed i denne rullegardinsliste.

  lpr

    Udskriv filen til en printer.

  File

    Udskriv filen til en PostScript-fil.

    Klik på Gem som for at vise en dialog, hvor du angiver navn og placering til PostScript-filen.

  Custom

    Brug den angivne kommando til at udskrive filen.

    Indtast navnet på kommandoen i tekstboksen. Inkludér alle kommandolinjeargumenter.

Tilstand

  Denne funktionalitet understøttes ikke i denne version af gedit.

Type

  Denne funktionalitet understøttes ikke i denne version af gedit.

Kommentér

  Denne funktionalitet understøttes ikke i denne version af gedit.

#### Fanebladet Papir

Papirstørrelse

  Brug denne rullegardinsliste til at vælge størrelse på det papir, som du ønsker filen udskrevet på.

Bredde

  Brug denne rulleknap til at angive papirbredden. Brug rullegardinslisten ved siden af til at ændre måleenhed.

Højde

  Brug denne rulleknap til at angive papirhøjden.

Feedorientering

  Brug denne rullegardinsmenu til at vælge orienteringen af det papir som er i printeren.

Sideorientering

  Brug denne rullegardinsliste til at vælge sideorientering.

Layout

  Brug denne rullegardinsliste til at vælge sidelayout. En forhåndsvisning af hvert layout, du vælger, vises i Eksempel-området.

Papirbakke

  Brug denne rullegardinsliste til at vælge papirbakken.

## Programmeringsfaciliteter

Flere af gedits programmeringsfaciliteter ydes via udvidelsesmoduler. For eksempel giver Mærkeliste-modulet en liste over de oftest brugte mærker for diverse opmærkningssprog: se .

### Syntaksfremhævning

Syntaksfremhævning gør kildekode nemmere at læse ved at vise forskellige dele af teksten i forskellige farver.

gedit vælger en passende syntaksfremhævning baseret på et dokuments type. For at tvinge en bestemt syntaksfremhævning igennem skal du vælge Vis Fremhævningstilstand, og vælg derefter en af de følgende:

Normal

  Vis ikke syntaksfremhævning.

Kilder

  Vis syntaksfremhævning til at redigere kildekode. Brug undermenuen Kilder til at vælge kildekodetype.

Opmærkning

  Vis syntaksfremhævning til at redigere opmærkningskode. Brug undermenuen Markup til at vælge markupkode-type.

Scripts

  Vis syntaksfremhævning til at redigere scriptkode. Brug undermenuen Scripts til at vælge scriptkode-type.

Andre

  Vis syntaksfremhævning til at redigere andre kodetyper. Brug undermenuen Andre til at vælge kodetype.

### Videreled et kommandooutput til en fil

Du kan bruge gedit til at viderelede en kommandos output til en tekstfil. Hvis du for eksempel vil viderelede output af en `ls`-kommando til en tekstfil skal du skrive `ls | gedit`, og derefter trykke Enter.

Output af kommandoen `ls` vises i en ny tekstfil i gedit-vinduet.

Alternativt kan du bruge udvidelsesmodulet Eksterne værktøjer til at viderelede kommandooutput til den nuværende fil.

## Genvejstaster

Brug genvejstaster til at udføre almindelige opgaver hurtigere end med musen og menuerne. De følgende tabeller viser alle tastekombinationerne i gedit.

Se Desktop-brugervejledningen for yderligere info om genvejstaster.

Faneblade

Genveje til faneblade:

Genvejstast | Kommando
--- | ---
Ctrl + Alt + PageUp | Skifter til det næste faneblad til venstre.
Ctrl + Alt + PageDown | Skifter til det næste faneblad til højre.
Ctrl + W | Luk faneblad.
Ctrl + Shift + L | Gem alle faneblade.
Ctrl + Shift + W | Luk alle faneblade.
Alt + n | Spring til n. tab.

Filer

Genveje til arbejde med filer:

Genvejstast | Kommando
--- | ---
Ctrl + N | Opret et nyt dokument.
Ctrl + O | Åbn et dokument.
Ctrl + L | Åbn en placering.
Ctrl + S | Gem det nuværende dokument til disken.
Ctrl + Shift + S | Gem det nuværende dokument med et nyt filnavn.
Ctrl + P | Udskriv det nuværende dokument.
Ctrl + Shift + P | Vis udskrift.
Ctrl + W | Luk det nuværende dokument.
Ctrl + Q | Luk gedit.

Redigér

Genveje til at redigere i dokumenter:

Genvejstast | Kommando
--- | ---
Ctrl + Z | Fortryd den seneste handling.
Ctrl + Shift + Z | Omgør den senest fortrudte handling.
Ctrl + X | Klip den valgte tekst og placer den i udklipsholderen.
Ctrl + C | Kopier den valgte tekst til udklipsholderen.
Ctrl + V | Indsæt indholdet af udklipsholderen.
Ctrl + A | Markér alt.
Ctrl + D | Fjern aktuelle linje.

Paneler

Genveje til at vise og skjule paneler:

Genvejstast | Kommando
--- | ---
F9 | Vis/skjul sidepanelet.
Ctrl + F9 | Vis/skjul bundpanelet.

Søg

Genveje til søgning:

Genvejstast | Kommando
--- | ---
Ctrl + F | Find en streng.
Ctrl + G | Find den næste forekomst af strengen.
Ctrl + Shift + G | Find den forrige forekomst af strengen.
Ctrl + K | Interaktiv søgning.
Ctrl + H | Søg og erstat.
Ctrl + Shift + K | Ryd fremhævning.
Ctrl + I | Gå til linje.

Værktøjer

Genveje til værktøjer:

Genvejstast | Kommando
--- | ---
Shift + F7 | Tjek stavning (med udvidelsesmodul).
Alt + F12 | Fjern efterfølgende mellemrum (med udvidelsesmodul).
Ctrl + T | Ryk ind (med udvidelsesmodul).
Ctrl + Shift + T | Fjern indryk (med udvidelsesmodul).
F8 | Kør "make" i det nuværende katalog (med udvidelsesmodul).
Ctrl + Shift + D | Vis katalogliste (med udvidelsesmodul).

Hjælp

Genveje til hjælp:

Genvejstast | Kommando
--- | ---
F1 | Åbn gedits brugermanual.

## Indstillinger

For at konfigurere gedit skal du vælge Redigér Indstillinger. Dialogen Indstillinger indeholder de følgende kategorier:

### Visning

Tekstombrydning

  Vælg Aktivér tekstombrydning for at få lange linjer til at glide ned i afsnit i stedet for at de fortsætter ud af vinduet. Dette gør at du ikke behøver rulle horisontalt gennem vinduet

  Vælg Del ikke ord over to linjer for at få tekstombrydningen til at bevare hele ord når teksten ombrydes over flere linjer. Dette gør teksten nemmere at læse.

Linjenummerering

  Vælg Vis linjenumre for at få vist linjenumre i venstre side af gedit-vinduet.

Aktuel linje

  Vælg Fremhæv aktuel linje for at fremhæve den linje hvor markøren er placeret.

Højre margen

  Vælg Vis højre margen for at få vist en lodret linje, som indikerer den højre margen.

  Brug rulleboksen Højre margen ved kolonne til at angive placeringen af den lodrette linje.

Parantesfremhævning

  Vælg Fremhæv modsvarende parantes til at fremhæve den modsvarende parantes når markøren er placeret på en parantes.

### Redigering

Faneblade

  Brug rulleboksen Tabulatorbredde til at angive bredde på det mellemrum, som gedit indsætter når du trykker på Tab-tasten.

  Vælg Indsæt mellemrum i stedet for tabulatorer for at angive at gedit skal indsætte mellemrumstegn i stedet for et enkelt tabulatortegn når du trykker på Tab-knappen.

Automatisk indrykning

  Vælg Aktivér automatisk indrykning for at angive at den næste linje starter på samme indrykningsniveau som den nuværende linje.

Filgemning

  Vælg Opret en sikkerhedskopi af filer før gemning for at oprette en sikkerhedskopi af en fil hver gang du gemmer filen. Sikkerhedskopien indeholder et ~ i slutningen af filnavnet.

  Vælg Gem automatisk filer hver ... minutter for automatisk at gemme den aktuelle fil med regelmæssige intervaller. Brug rulleboksen til at angive hvor ofte du vil gemme filen.

### Skrifttyper og farver

Skrifttype

  Vælg Benyt standardskrifttype for at bruge systemets standardskrifttype til teksten i gedits tekstvindue.

  Feltet Skrifttype for tekst viser den skrifttype som gedit bruger til at vise tekst. Klik på knappen for at angive skrifttype, stil og størrelse til brug på tekst.

Farveskema

  Du kan vælge et farveskema fra listen af farveskemaer: Som standard vil følgende farveskemaer være installeret:

  Klassisk

    Klassisk farveskema baseret på gvim-farveskemaet.

  Cobalt

    Blåligt farveskema.

  Kate

    Farveskemaet, der bruges i tekstredigeringsprogrammet Kate.

  Oblivion

    Mørkt farveskema der bruger Tango-farvepaletten.

  Tango

    Farveskema der bruger Tango-farvepaletten.

  Du kan tilføje et nyt farveskema ved at klikke på Tilføj..., og vælge en farveskemafil

  Du kan fjerne det valgte farveskema ved at klikke på Fjern

### Udvidelsesmoduler

Udvidelsesmoduler tilføjer ekstra funktioner til gedit. For yderligere information om udvidelsesmoduler og hvordan man bruger de indbyggede udvidelsesmoduler kan du læse .

#### Aktivér et udvidelsesmodul

For at aktivere et udvidelsesmodul til gedit skal du gøre følgende:

1. Vælg Redigér Indstillinger.

2. Vælg fanebladet Udvidelsesmoduler.

3. Sæt flueben i feltet ved siden af navnet på det udvidelsesmodul som du ønsker at aktivere.

4. Klik Luk for at lukke dialogen Indstillinger.

#### Deaktivér et udvidelsesmodul

Et udvidelsesmodul forbliver aktiveret når du lukker gedit.

For at deaktivere et udvidelsesmodul til gedit skal du gøre følgende:

1. Vælg Redigér Indstillinger.

2. Vælg fanebladet Udvidelsesmoduler.

3. Fjern flueben i feltet ved siden af navnet på det udvidelsesmodul som du ønsker at deaktivere.

4. Klik Luk for at lukke dialogen Indstillinger.

## Udvidelsesmoduler

### Arbejde med udvidelsesmoduler

Du kan tilføje ekstra funktioner til gedit ved at aktivere udvidelsesmoduler. Et udvidelsesmodul kan ses som et supplementprogram som forbedrer et programs funktionalitet. Udvidelsesmoduler tilføjer nye elementer til menuerne i gedit for de nye funktioner som de yder.

Flere udvidelsesmoduler kommer indbygget i gedit, og du kan installere flere. gedits hjemmeside har en liste over udvidelsesmoduler fra tredjepart.

For at aktivere og deaktivere udvidelsesmoduler, eller se hvilke udvidelsesmoduler der aktuelt er aktiverede, kan du bruge indstillingerne for udvidelsesmoduler.

De følgende udvidelsesmoduler er indbygget i gedit:

- Skift bogstaver lader dig skifte mellem store/små bogstaver i den markerede tekst.

- Dokumentstatistik viser antallet af linjer, ord og tegn i dokumentet.

- Eksterne værktøjer lader dig udføre eksterne kommandoer fra gedit.

- Filvælger-panel lader dig gennemse dine filer og kataloger i sidepanelet.

- Indryk linjer tilføjer eller fjerner indrykning af markerede linjer.

- Indsæt dato/tid tilføjer den aktuelle dato og tid til et dokument.

- Tilstandslinjer lader dig sætte redigeringsindstillinger for individuelle dokumenter, og understøtter tilstandslinjer i stil med Emacs, Kate og Vim.

- Python-konsol lader dig køre kommandoer i programmeringssproget python.

- Tekststumper lader dig opbevare ofte-brugte stykker af tekst og indsætte dem nemt og hurtigt i et dokument.

- Sortér arrangerer markerede tekstlinjer i alfabetisk orden.

- Stavekontrol retter stavningen i den markerede tekst, eller markerer automatisk fejl i dokumentet.

- Mærkeliste lader dig indsætte ofte-brugte mærker for HTML og andre sprog fra en liste i sidepanelet.

Mere information om oprettelse af udvidelsesmoduler kan findes på hjemmesiden for gedit.

### Udvidelsesmodulet Skift bogstaver

Udvidelsesmodulet Skift bogstaver skifter mellem store/små bogstaver i den markerede tekst.

De følgende elementer føjes til menuen Redigér når udvidelsesmodulet Skift bogstaver er aktiveret:

Menuelement | Handling | Eksempel
--- | --- | ---
Redigér Skift bogstaver Alle bogstaver store | Skifter alle bogstaver til store bogstaver. | `Denne tekst` bliver til `DENNE TEKST`
Redigér Skift bogstaver Alle bogstaver små | Skifter alle bogstaver til små bogstaver. | `Denne Tekst` bliver til `denne tekst`
Redigér Skift bogstaver Invertér bogstavstørrelse | Skifter alle små bogstaver til store, og alle store bogstaver til små. | `Denne Tekst` bliver til `dENNE tEKST`
Redigér Skift bogstaver Første bogstav med stort | Ændrer det første bogstav i hvert ord til store bogstaver. | `denne tekst` bliver til `Denne Tekst`

### Udvidelsesmodulet Dokumentstatistik

Udvidelsesmodulet Dokumentstatistik optæller antallet af linjer, ord, tegn med mellemrum, tegn uden mellemrum og bytes i den aktuelle fil. Udvidelsesmodulet viser resultatet i en Dokumentstatistik-dialog. For at bruge udvidelsesmodulet Dokumentstatistik skal du gøre følgende:

1. Vælg Værktøjer Dokumentstatistik for at få vist dialogen Dokumentstatistik. Denne dialog viser den følgende information om filen:

   - Antal linjer i det aktuelle dokument.

   - Antal ord i det aktuelle dokument.

   - Antal tegn, inklusive mellemrum, i det aktuelle dokument.

   - Antal tegn, ikke medregnende mellemrum, i det aktuelle dokument.

   - Antal bytes i det aktuelle dokument.

2. Du kan fortsætte med at opdatere den aktuelle tekstfil i gedit samtidig med at dialogen Dokumentstatistik er åben. For at opdatere indholdet i dialogen Dokumentstatistik skal du klikke påOpdatér.

### Udvidelsesmodulet Eksterne værktøjer

Udvidelsesmodulet Eksterne værktøjer lader dig køre eksterne kommandoer fra gedit. Du kan viderelede noget indhold i en kommando og benytte dig af dens output (for eksempel, sed), eller køre en foruddefineret kommando (for eksempel, make).

Brug Eksterne værktøjer til at oprette og redigere i kommandoer. For at køre en ekstern kommando skal du vælge den fra menuen Værktøjer.

#### Indbyggede kommandoer

De følgende kommandoer følger i forvejen med udvidelsesmodulet Eksterne værktøjer:

Byg

  Kører make i det aktuelle dokuments katalog.

Mappeoversigt

  Viser indholdet af det aktuelle dokuments mappe i et nyt dokument.

Miljøvariable

  Viser listen over miljøvariable i bundpanelet.

Grep

  Søger efter en streng i alle filer i den aktuelle dokumentmappe ved hjælp af mønstersammenligning. Resultater vises i bundpanelet.

Fjern efterfølgende mellemrum

  Fjerner alle mellemrum fra linjeslutningerne i dokumentet.

#### Definér en kommando

For at tilføje en ekstern kommando skal du vælge Værktøjer Eksterne værktøjer....

I vinduet Eksterne værktøjer skal du klikke på Ny. Du kan angive de følgende detaljer for den nye kommando:

Beskrivelse

  Denne beskrivelse bliver vist i statuslinjen når kommandoen vælges i menuen.

Genvejstast

  Vælg en tastaturgenvej til kommandoen.

Kommandoer

  De faktiske kommandoer som skal køres. Flere miljøvariabler i gedit kan bruges til at videresende data til disse kommandoer: se .

Input

  Data som skal gives til kommandoerne (som stdin): hele teksten i det aktuelle dokument, den aktuelle markering, linje eller ord.

Output

  Hvad der skal gøres med output fra kommandoerne: vis det i bundpanelet, læg det i et nyt dokument eller placer det i det aktuelle dokument, i bunden, ved markørens placering eller som erstatning for den aktuelle markering eller hele dokumentet.

Anvendelsesområde

  Afgør hvilken slags dokumenter der kan berøres af kommandoen, for eksempel om filen skal være gemt eller ej, og om den skal være lokal eller ekstern.

#### Redigér og fjern værktøjer

For at redigere et værktøj skal du vælge det i listen og ændre dets egenskaber.

For at omdøbe et værktøj skal du klikke på det igen i listen.

For at gendanne et indbygget værktøj som du har ændret skal du trykke på Forkast.

For at fjerne et værktøj skal du vælge det i listen og trykke på Fjern. Du kan ikke fjerne indbyggede værktøjer, kun de som du selv har oprettet.

#### Variabler

Du kan bruge følgende variabler i Kommando-feltet i definitionen af kommandoen:

- GEDIT_CURRENT_DOCUMENT_URI

- GEDIT_CURRENT_DOCUMENT_NAME

- GEDIT_CURRENT_DOCUMENT_SCHEME

- GEDIT_CURRENT_DOCUMENT_PATH

- GEDIT_CURRENT_DOCUMENT_DIR

- GEDIT_DOCUMENTS_URI

- GEDIT_DOCUMENTS_PATH

### Udvidelsesmodulet Filvælger

Udvidelsesmodulet Filvælger viser dine filer og mapper i sidepanelet, hvilket gør at du hurtigt og nemt kan åbne filer.

For at få vist filvælgeren skal du vælge Vis Sidepanel og derefter klikke på fanebladet der viser Filvælger-ikonet i bunden af sidepanelet.

#### Gennemse dine filer

Filvælger-fanebladet viser dine bogmærker fra filhåndtering. For at gennemse indholdet af et element skal du dobbeltklikke på det.

For at få vist en forældermappe skal du vælge fra rullegardinslisten eller trykke på op-pilen i filvælgerens værktøjslinje.

For at få vist mappen som indeholder det dokument som du aktuelt arbejder på, skal du højreklikke på filen i listen og vælge Sæt rod til aktive dokument.

#### Åbn en fil

For at åbne en fil i gedit skal du dobbeltklikke på den i fillisten.

#### Opret filer og mapper

For at oprette en ny, tom tekstfil i den aktuelle mappe vist i filvælgeren skal du højreklikke i fillisten og vælge Ny fil.

For at oprette en ny mappe i den aktuelle mappe vist i filvælgeren skal du højreklikke i fillisten og vælge Ny mappe.

### Udvidelsesmodulet Indryk linjer

Udvidelsesmodulet Indryk linjer tilføjer eller fjerner mellemrum fra begyndelsen af tekstens linjer.

Udfør følgende skridt for at indrykke eller fjerne indrykning af tekst:

1. Vælg linjerne som du ønsker at indrykke. Ønsker du kun at indrykke eller fjerne indrykning for en enkelt linje, kan du placere markøren et sted på denne linje.

2. - Vælg Redigér Indryk for at indrykke teksten.

   - Vælg Redigér Fjern indrykning for at fjerne indrykning.

Mængden af mellemrum der bruges, og hvorvidt der anvendes tabulatortegn eller mellemrumstegn, afhænger af indstillingerne Tabulatorstop i indstillingerne: se .

### Udvidelsesmodulet Indsæt dato/tid

Udvidelsesmodulet Indsæt dato/tid indsætter den nuværende dato og tidspunkt i et dokument. For at bruge udvidelsesmodulet Indsæt dato/tid skal du gøre følgende:

1. Vælg Redigér Indsæt dato og tid....

   Hvis du ikke har konfigureret Indsæt dato/tid til automatisk at indsætte dato/tid uden at spørge dig om format, vil gedit vise dialogen Indsæt dato og tid. Vælg det passende dato/tid-format fra listen. Klik på Indsæt for at lukke dialogen Indsæt dato og tid. gedit indsætter dato/tid ved markørens placering i den aktuelle fil.

   Hvis du har konfigureret gedit til at bruge et bestemt dato/tid-format, vises dialogen Indsæt dato og tid ikke. Dato/tid indsættes automatisk ved markørens placering i den aktuelle fil.

#### Konfiguration af udvidelsesmodulet Indsæt dato/tid

For at konfigurere udvidelsesmodulet Indsæt dato/tid skal du gøre følgende:

1. Vælg Redigér Indstillinger.

2. Vælg fanebladet Udvidelsesmoduler.

3. Vælg udvidelsesmodulet Indsæt dato/tid.

4. Klik på Konfigurér udvidelsesmodul for at få vist dialogen Konfigurér indsætning af dato/tid.

5. Vælg en af følgende muligheder:

   - For at angive dato/tid-formatet hver gang du indsætter dato/tid skal du vælge Spørg efter et format.

   - For at bruge det samme gedit-leverede dato/tid-format hver gang du indsætter dato/tid, skal du vælge Benyt det valgte format og derefter vælge det ønskede format fra listen. Når du benytter dig af denne mulighed vil gedit ikke spørge efter dato/tid-format når du vælger Redigér Indsæt dato og tid....

   - For at bruge det samme tilpassede dato/tid-format hver gang du indsætter dato/tid, skal du vælge Benyt brugerdefineret format og derefter indtaste det ønskede format i tekstboksen. For yderligere information om hvordan man angiver et tilpasset format kan du se strftime 3. Når du vælger denne mulighed vil gedit ikke spørge om dato/tid-format når du vælger Redigér Indsæt dato og tid....

6. Klik O.k. for at lukke dialogen Konfigurér indsætning af dato/tid.

7. For at lukke dialogen Indstillinger for gedit skal du klikke på Luk.

### Udvidelsesmodulet Tilstandslinjer

Udvidelsesmodulet Tilstandslinjer lader dig redigere indstillinger for enkelte dokumenter. En tilstandslinje er en linje af tekst i begyndelsen af dokumentet med indstillinger, som gedit genkender.

Indstillinger, der angives ved hjælp af tilstandslinjer, har præcedens over dem, der angives i indstillingsdialogen.

Du kan angive følgende indstillinger med tilstandslinjer:

- Tabulatorbredde

- Indrykningsbredde

- Indsæt mellemrumstegn frem for tabulartortegn

- Tekstombrydning

- Bredde af højre margen

Udvidelsesmodulet Tilstandslinjer understøtter en delmængde af de indstillinger, der bruges af tekstredigeringsprogrammerne Emacs, Kate og Vim.

#### Emacs-tilstandslinjer

De første to linjer af et dokument undersøges for Emacs-tilstandslinjer.

Emacs-indstillingerne for tabulatorbredde (tab-width), indrykningsafstand (indent-offset), tabulatorindrykningstilstand (indent-tabs-mode) og autoombrydning (autowrap) understøttes. Mere information findes i manualen til GNU Emacs.

#### Kate-tilstandslinjer

De første og sidste to linjer i et dokument undersøges efter Kate-tilstandslinjer.

Kate-indstillingerne for tabulatorbredde (tab-width), indrykningsbredde (indent-width), mellemrumsindrykning (space-indent), ordombrydning (word-wrap) og ordombrydning ved kolonner (word-wrap-column) understøttes. Mere information findes på websiden for Kate.

#### Vim-tilstandslinjer

De første og sidste tre linjer af et dokument undersøges for Vim-tilstandslinjer.

Vim-indstillingerne for et, expandtab, ts, tabstop, sw, shiftwidth, wrap, and textwidth understøttes. Yderligere information kan findes på websiden for Vim.

### Udvidelsesmodulet Python-konsol

Udvidelsesmodulet Python-konsol lader dig køre kommandoer i programmeringssproget Python fra gedit. Når dette udvidelsesmodul aktiveres, føjes et faneblad til bundpanelet. Dette viser den seneste udskrift og et kommandoindtastningsfelt.

Kommandoer som indtastes i Python-konsollen kontrolleres ikke før de køres. Det er derfor muligt at få gedit til at gå i stå ved, for eksempel, at indtaste en uendelig løkke.

### Udvidelsesmodulet Tekststumper

Udvidelsesmodulet Tekststumper lader dig lagre ofte brugte bidder af tekst, kaldet tekststumper, og indsætte dem hurtigt i et dokument.

Tekststumper er specifikke for det aktuelle dokuments sprogsyntaks. Hvis du for eksempel arbejder med et HTML-dokument, kan du vælge fra en liste af tekststumper, som er nyttige til HTML. Ydermere er visse tekststumper globale, således at de er tilgængelige i alle dokumenter.

En samling af indbyggede tekststumper installeres sammen med gedit, og kan redigeres.

#### Indsættelse af tekststumper

For at indsætte en tekststump i et dokument, skal du skrive dens tabulator-udløser og trykke på Tabulatortast. En tekststumps tabulator-udløser består sædvanligvis af de første bogstaver i tekststumpen, eller noget tilsvarende som er kort og nemt at huske.

Alternativt kan du trykke Ctrl Mellemrumstast for at se en liste af tekststumper, som kan indsættes.

#### Tilføjelse af tekststumper

Gør følgende for at oprette en ny tekststump:

1. Vælg Værktøjer Konfigurér tekststumper. Vinduet Tekststumper åbnes.

2. Listen af tekststumper er grupperet efter sprog. Vælg det sprog, du vil tilføje en tekststump for, eller en tekststump i denne sproggruppe. Vil du tilføje en tekststump for alle sprog, så vælg Global øverst på listen. Syntaksen for dokumentet, du i øjeblikket arbejder med, vises som standard.

3. Klik på Ny. En ny tekststump vil dukke op i listen.

4. Indtast følgende information for den nye tekststump:

   Navn

     Indtast et navn for tekststumpen i tekstfeltet inden i listen over tekststumper. Navnet på en tekststump tjener kun som påmindelse for stumpens formål. Du kan ændre navnet på en tekststump som du opretter, ved at klikke på det i listen.

   Tekststump

     Indtast selve stumpen af tekst i Redigér-tekstfeltet. Du kan her anvende specielle koder - se .

     Du kan skifte tilbage til dokumentvinduet og kopiere teksten uden at lukke Tekststumper-vinduet.

   Tabulator-udløser

     Indtast tabulator-udløseren for tekststumpen. Dette er teksten som du skal skrive før du trykker Tabulatortest for at indsætte tekststumpen.

     Mærket skal være enten et enkelt ord bestående kun af bogstaver, eller et enkelt tegn. Tabulator-udløser vil blive fremhævet med rødt hvis en ugyldig tabulator-udløser anføres.

   Genvejstast

     Tryk på en genvejstast der skal bruges til at indsætte tekststumpen.

#### Redigér og fjern tekststumper

Ønsker du at redigere en tekststump, så vælg den i listen og foretag ændringer i dens tekst og aktiveringsegenskaber.

Klik på tekststumpen igen i listen for at omdøbe den.

Du kan trykke Gendan den markerede tekststump for at gendanne en indbygget tekststump, du har redigeret.

Vil du fjerne en tekststump, så vælg den i listen og tryk Fjern. Du kan ikke fjerne indbyggede tekststumper, men kun dem som du selv har oprettet.

#### Substitution i tekststumper

Ud over at indsætte forhåndslagret tekst, kan en tekstbid inkludere dynamisk redigerbar tekst, eller markere steder hvor du kan tilføje tekst når først tekstbidden er indsat i dit dokument.

Du kan anvende følgende substitutionskoder i tekststumpen:

Tabulatorsubstitutioner

  `$n` definerer en tabulatorsubstitution, hvor `n` er et tal større end eller lig med 1.

  `${n:standardværdi}` definerer en tabulatorsubstitution med en standardværdi.

  En tabulatorsubstitution markerer et sted i tekststumpen hvor du kan tilføje ekstra tekst efter at stumpen er indsat.

  For at bruge tabulatorsubstitutioner, skal du indsætte tekststumpen som normalt. Markøren vil så blive placeret ved første tabulatorsubstitution. Tallet i substitutionskoden angiver rækkefølgen hvori der med tabulatortast navigeres mellem hver af substitutionsstederne i teksten.

  Tryk Skift Tabulatortast for at vende tilbage til forrige substitutionssted. Trykker du Tabulatortast når der ikke er flere substitutionssteder, flyttes markøren til slutningen af tekststumpen, eller til sidste substitutionssted, hvis det findes.

Klonsubstitutioner

  En gentagen tabulatorsubstitution vil klone substitutionen der allerede er defineret. Dette tillader dig, kun at skrive et stykke tekst en enkelt gang, selvom du vil have den inkluderet flere gange i tekststumpen.

Slutsubstitution

  `$0` definerer en slutsubstitution. Dette tillader dig at afslutte behandlingen af en tekststump således at markøren vil være på et andet punkt end slutningen af tekststumpen.

Miljøvariable

  Miljøvariable såsom `$PATH` og `$HOME` substitueres i tekststumpen. Specielt kan der i gedit også anvendes følgende variable:

  $GEDIT_SELECTED_TEXT

    Den aktuelt markerede tekst.

  $GEDIT_FILENAME

    Det fulde filnavn på dokumentet, eller en tom streng hvis dokumentet endnu ikke er blevet gemt.

  $GEDIT_BASENAME

    Filnavnets basenavn, eller en tom streng hvis dokumentet endnu ikke blevet gemt.

  $GEDIT_CURRENT_WORD

    Ordet ved markørens placering i dokumentet. Når denne variabel bruges, erstattes det aktuelle ord med tekststumpen.

Skalsubstitutioner

  `$(kmd)` erstattes med resultatet af udførelsen af kommandoen kmd i en skal.

  `$(n:kmd)` tillader dig at give denne substitution en reference, hvor n er et tal større end eller lig med 1. Brug `$n` for at anvende uddata fra en skalsubstitution som inddata til en anden.

Pythonsubstitutioner

  `$<cmd>` bliver erstattet af resultatet af evaluering af cmd i python-fortolkeren.

  `$<a:kmd>` angiver en anden Python-substitution som afhængighed, hvor a angiver dens orden i tekststumpen. Dette lader dig bruge Python-funktioner defineret i en anden tekststump. Du kan angive flere afhængigheder ved at adskille numrene med kommaer således: `$<a,b:kmd>`

  Erklær en variabel som `global` for at bruge den i alle andre Python-tekststumper.

### Udvidelsesmodulet Sortering

Udvidelsesmodulet Sortering sorterer markerede linjer af tekst i alfabetisk orden.

Du kan ikke omgøre sorteringsoperationen, så du bør gemme filen før du udfører sortering. For at gendanne den gemte version af filen efter en sorteringsoperation, kan du vælge Fil Forkast.

Udfør følgende trin for at anvende udvidelsesmodulet Sortering:

1. Vælg linjerne som du ønsker at sortere.

2. Vælg Redigér Sortér. Sortér-dialogen vil blive åbnet.

3. Vælg indstillinger for sorteringen:

   - Vælg Omvendt orden for at sortere teksten i omvendt rækkefølge.

   - Vælg Fjern dupletter for at fjerne linjer, der forekommer mere end en gang.

   - Du kan eventuelt vælge Ignorér store/små bogstaver.

   - Du kan få sorteringen til at ignorere de indledende tegn i hver linje. Dette gøres ved at angive kolonnenummeret på det første tegn der skal indgå i sorteringen i Begynd ved kolonne-rulleknappen.

4. Klik på Sortér for at udføre sorteringsoperationen.

### Udvidelsesmodulet Stavekontrol

Udvidelsesmodulet Stavekontrol kontrollerer stavningen i den valgte tekst. Du kan konfigurere gedit til at kontrollere stavningen automatisk, eller du kan køre stavekontrol manuelt på det angivne sprog. Sprogindstillingen og autokontrolegenskaberne gælder dokumentvis. For at bruge udvidelsesmodulet Stavekontrol, skal du gøre følgende:

1. Vælg Værktøjer Vælg sprog for at vise dialogen Vælg sprog. Vælg så det ønskede sprog fra listen. Klik på O.k. for at lukke dialogen igen.

2. Hvis du vil anvende automatisk stavekontrol, så vælg Værktøjer Kontrollér stavning automatisk. Dette kan deaktiveres ved at vælge Værktøjer Kontrollér automatisk stavning igen. Når automatisk stavekontrol er slået til, vil et ikon vises ved siden af menuelementet Kontrollér automatisk stavning. Automatisk stavekontrol er som standard slået fra når gedit startes.

   Ukendte stavemåder vises i en anden farve og understreges. Højreklik på en ukendt stavemåde, og vælg så Stavningsforslag fra popup-menuen:

   - For at erstatte den ukendte stavemåde med en anden stavemåde i listen, skal du vælge stavemåden i popup-menuen Stavningsforslag.

   - Vælg Stavningsforslag Tilføj for at tilføje den ukendte stavemåde til din personlige ordbog.

   - Hvis du vil ignorere alle forekomster af den ukendte stavemåde, således at de ikke længere bliver markeret som ukendt, men heller ikke føjes til din personlige ordbog, så vælg Stavningsforslag Ignorér alle. Det ukendte ord vil så kun blive ignoreret i den aktuelle gedit-session.

3. Vælg Værktøjer Kontrollér stavning for at kontrollere stavningen manuelt.

   Hvis der ikke er nogen stavefejl, vil dialogen Information vise en meddelelse om at dokumentet ikke indeholder nogen forkert stavede ord. Klik O.k. for at lukke Information-dialogen.

   Hvis der er stavefejl, vil dialogen Kontrollér stavning blive vist:

   - Forkert stavet ord vises øverst i dialogen.

   - Et forslag til en kendt stavemåde vises i Ret til-tekstfeltet. Du kan erstatte dette med en anden kendt stavemåde ved at vælge stavemåden fra listen Forslag, eller du kan indtaste teksten direkte i Ret til-tekstfeltet.

   - Klik på Kontrollér ord for at kontrollere stavemåden af teksten i Ret til-tekstfeltet. Hvis dette ord kendes, vil Forslag-listen blive erstattet med teksten `(korrekt stavning)`. Hvis ordet ikke kendes, vil nye ord dukke op i Forslag-listen.

   - Klik på Ignorér for at ignorere den aktuelle forekomst af det ukendte ord. Klik på Ignorér alle for at ignorere alle forekomster af det ukendte ord. Det ukendte ord vil så blive ignoreret i den aktuelle gedit-session.

   - Klik på Ret for at ændre den aktuelle forekomst af det ukendte ord til teksten i Ret til-tekstfeltet. Klik på Ret alle for at ændre alle forekomster af det ukendte ord til teksten i Ret til-tekstfeltet.

   - Klik på Tilføj ord for at føje det ukendte ord til din personlige ordbog.

   - Klik på Luk for at lukke dialogen Kontrollér stavning.

### Udvidelsesmodulet Mærkelister

Udvidelsesmodulet Mærkeliste lader dig indsætte almindelige mærker fra en liste i sidepanelet.

For at bruge udvidelsesmodulet Mærkeliste, skal du gøre som følger:

1. Vælg Vis Sidepanel.

2. I standardkonfigurationen viser sidepanelet et faneblade med en liste af åbne dokumenter. Klik på fanebladet, der viser symbolet + i bunden af sidepanelet for at vise fanebladet for mærkelister.

3. Vælg den relevante mærkekategori fra rullegardinslisten, for eksempel HTML - mærker.

4. Rul gennem mærkelisten for at finde det påkrævede mærke.

5. Dobbeltklik på mærket i mærkelisten for at indsætte et mærke ved markørpositionen i den aktuelle fil. Du kan også indsætte et mærke som følger:

   - Tryk Retur for at indsætte et mærke i den aktuelle fil og ændre fokus fra sidepanelet til visningsområdet.

   - Tryk Skift Retur for at indsætte et mærke i den aktuelle fil og vedligeholde fokus på mærkelistevinduet.